## Pravilnik o obrascima službene iskaznice i obliku značke turističkih inspektora

### NN 17/1996 (1.3.1996.), Pravilnik o obrascima službene iskaznice i obliku značke turističkih inspektora

# **MINISTARSTVO TURIZMA**

Na temelju članka 25. stavka 2. Zakona o turističkoj inspekciji
("Narodne novine", broj 48/95), ministar turizma donosi

## **PRAVILNIK**

### **O OBRASCIMA SLUŽBENE ISKAZNICE I OBLIKU ZNAČKE TURISTIČKIH INSPEKTORA**

Članak 1.

Ovim pravilnikom propisuje se obrazac službene iskaznice i oblik značke
koje nose turistički inspektori i viši turistički inspektori
u Ministarstvu turizma (u daljnjem tekstu: Ministarstvo) te turistički
inspektori i turistički inspektori III vrste zvanja u županijskom
uredu i uredu Grada Zagreba (u daljnjem tekstu: ured), te način
njihova izdavanja i uporabe.

Članak 2.

Obrasci službene iskaznice od "A" do "D" te obrazac značke tiskani
su uz ovaj pravilnik i čine njegov sastavni dio.

Obrazac službene iskaznice (u daljnjem tekstu: iskaznica) izrađuje
se na punijem papiru svijetlo plave boje, dimenzija 85x55 mm i zaštićuje
omotom od prozirne plastične mase.

Članak 3.

Obrazac iskaznice višeg turističkog inspektora (obrazac "A")
i turističkog inspektora (obrazac "B") Ministarstva sadrži:

a) na prednjoj stranici:

1. utisnut grb Republike Hrvatske;

2. natpis: "REPUBLIKA HRVATSKA";

3. natpis: "MINISTARSTVO TURIZMA";

4. naziv: "SLUŽBENA ISKAZNICA VIŠI TURISTIČKI INSPEKTOR", odnosno
"SLUŽBENA ISKAZNICA TURISTIČKI INSPEKTOR";

5. mjesto za fotografiju veličine 28x32 mm preko koje je u donjem
lijevom kutu otisnut pečat Ministarstva;

6. ime i prezime nositelja iskaznice;

7. jedinstveni matični broj građanina;

8. serijski broj iskaznice,

b) na stražnjoj stranici:

1. tekst o ovlasti nositelja iskaznice;

2. evidencijski broj iskaznice;

3. datum izdavanja iskaznice;

4. mjesto za pečat i potpis ministra.

Članak 4.

Obrazac iskaznice turističkog inspektora (obrazac "C") i turističkog
inspektora III vrste zvanja (obrazac "D") ureda sadrži:

a) na prednjoj stranici:

1. utisnut grb Republike Hrvatske;

2. natpis: "REPUBLIKA HRVATSKA";

3. natpis: "ŽUPANIJA \_ GRAD";

4. naziv: "SLUŽBENA ISKAZNICA TURISTIČKI INSPEKTOR", odnosno
"SLUŽBENA ISKAZNICA TURISTIČKI INSPEKTOR III VRSTE ZVANJA";

5. mjesto za fotografiju veličine 28x32 mm preko koje je u donjem
lijevom kutu otisnut pečat županije\_grada;

6. ime i prezime nositelja iskaznice;

7. jedinstveni matični broj građanina;

8. serijski broj iskaznice,

b) na stražnjoj stranici:

1. tekst o ovlasti nositelja iskaznice;

2. evidencijski broj iskaznice;

3. datum izdavanja iskaznice;

4. mjesto za pečat i potpis župana, odnosno gradonačelnika.

Članak 5.

Značka turističkog inspektora i višeg turističkog
inspektora u Ministarstvu te turističkog inspektora i turističkog
inspektora III vrste zvanja u uredu (u daljnjem tekstu: turistički
inspektor) izrađena je od metala zlatne boje u dubokom reljefu u tri
razine.

Veličina značke je 55x70 mm i sadrži slijedeći tekst:
"RH, TURISTIČKA INSPEKCIJA". U sredini se nalazi državni grb, a
ispod njega je serijski broj koji se sastoji od jednog velikog tiskanog
slova (A, B, C, D) i troznamenkastog broja. Lijevo i desno od grba je pleter.

Hrvatski grb izveden je u višebojnoj tehnici.

Slova i brojke značke izvedeni su u tamno plavoj (modroj) boji.

Na poleđini značke nalazi se lisnata opruga ili rascjepka.

Članak 6.

Turistički inspektori u obavljanju službenih poslova nose značku
u kožnom povezu zajedno s iskaznicom.

Kožni povez iz stavka 1. ovoga članka je tamno plave (modre)
boje trostrukog pregiba. Veličina svakog pregiba je 80x120 mm.

Na prvoj strani trostrukog pregiba otisnut je u zlatnoj boji hrvatski
grb, a ispod njega zlatnim slovima tekst: "REPUBLIKA HRVATSKA TURISTIČKA
INSPEKCIJA".

Članak 7.

Iskaznice i značke s pripadajućim kožnim povezom za potrebe
ureda i Ministarstva izdaje Ministarstvo.

Iskaznice i značke turističkim inspektorima i turističkim
inspektorima III vrste zvanja ureda izdaje nadležni ured.

Troškove tiskanja iskaznice, izrade kožnog poveza i značke za
turističke inspektore i turističke inspektore III vrste zvanja
u uredu snosi ured, a plaćaju se nakon što Ministarstvo ispostavi
terećenje.

Članak 8.

O izdanim iskaznicama i značkama turističkim inspektorima
vodi se evidencija u Ministarstvu i uredu.

Evidencija iz stavka 1. ovoga članka sadrži: ime i prezime turističkog
inspektora kojemu je izdana iskaznica i značka, broj iskaznice i
značke, evidencijski broj iskaznice i značke, datum izdavanja,
datum povratka, potpis turističkog inspektora, te napomenu.

Ministarstvo vodi posebnu evidenciju o izdanim iskaznicama i značkama
uredu.

Evidencija iz stavka 3. ovoga članka sadrži: naziv ureda kojemu
je izdana iskaznica i značka, broj izdanih iskaznica i značaka,
klasu i urudžbeni broj zahtjeva, broj iskaznice i značke, datum
izdavanja, te napomenu.

Članak 9.

Turistički inspektor koji izgubi iskaznicu ili značku
ili na drugi način ostane bez iskaznice ili značke dužan
je o tome odmah izvijestiti neposrednog čelnika.

Nova iskaznica i značka izdat će se nakon što je izgubljena
ili na drugi način nestala iskaznica ili značka oglašena
u "Narodnim novinama" nevažećom.

Sukladno stavku 2. ovoga članka troškove oglašavanja u "Narodnim
novinama" i izdavanja nove iskaznice i značke snosi ured odnosno
Ministarstvo.

Ured odnosno Ministarstvo može zahtijevati nadoknadu troškova od turističkog
inspektora.

Članak 10.

Turistički inspektor kojem prestane radni odnos u Ministarstvu
odnosno uredu dužan je prilikom primitka rješenja o prestanku radnog odnosa,
odnosno o rasporedu na drugo službeničko mjesto, iskaznicu i značku
predati neposrednom čelniku.

Čelnik iz stavka 1. ovoga članka dužan je primljenu iskaznicu
i značku dostaviti Ministarstvu.

Turističkom inspektoru će se, privremeno do okončanja
postupka, oduzeti iskaznica i značka ako je protiv njega pokrenuta
istraga ili je podignuta optužnica.

Članak 11.

Iskaznice izdane prema ranijim propisima zamijenit će se iskaznicama
utvrđenim ovim pravilnikom u roku od 90 dana od dana stupanja na snagu
ovog pravilnika.

Prilikom zamjene iskaznica turističkom inspektoru izdat će
se iskaznica i značka u kožnom povezu sukladno članku 6.
ovoga pravilnika.

Ministarstvo će posebnom uputom utvrditi postupak i način
zamjene iskaznice te dodjele značke.

Članak 12.

Danom stupanja na snagu ovog pravilnika prestaje važiti Pravilnik o
legitimaciji turističkog inspektora ("Narodne novine", broj 22/91).

Članak 13.

Ovaj pravilnik stupa na snagu osmoga dana od dana objave u "Narodnim
novinama".

Klasa: 011-03/96-01/11 Urbroj: 529-02/96-1 Zagreb, 18. siječnja
1996.

Ministar **mr. Niko Bulić,** v. r.

---

![](dodatni/365873.gif)

![](dodatni/365872.gif)

Pravilnik, NN 17/1996-299